 NA CECIL ODONGO BILIONEA Jaswant Rai, Mwenyekiti wa Makundi ya Kampuni za Rai, alikuwa kati ya wafanyabiashara ambao walikutana na Mfalme Charles III kwenye hafla ya serikali iliyohudhuriwa na Kinara wa Mawaziri Musalia Mudavadi. Jaswant hajakuwa akionekana hadharani tangu atekwe nyara na watu waliojihami mtaani Kilimani, Nairobi mnamo Agosti 25, 2023. Kutekwa nyara kwake kulinaswa kwenye kanda ya video ya CCTV. Hata hivyo, aliachiliwa huru mnamo Agosti 28, 2023, na tangu wakati huo alikuwa hajaonekana kwenye hafla za serikali. Kutekwa nyara kwake kulihusishwa na vita vya kudhibiti sekta ya sukari. Mnamo Jumanne, Jaswant alionekana kwa mara ya kwanza hadharani akiwa kati ya wafanyabiashara ambao walikutana na Mfalme kwenye jengo linaloaminika ni lake karibu na ikulu ya Nairobi. Mkutano huo ulifanyika kabla ya Mfalme na Malkia Camila, ambao wapo nchini kwa ziara ya siku nne, kuelekea Ikulu ya Nairobi kwa dhifa ya chakula cha jioni. Walikaribishwa na mwenyeji wao Rais William Ruto pamoja na Mama wa Taifa Rachel Ruto. Kwenye video ambayo imesambaa sana mitandaoni, Jaswant alionekana akisalimiana na Mfalme huku wawili hao wakitabasamu. Anayemtambulisha alisikika akisema kuwa Jaswant ndiye mmiliki wa jengo ambalo mkutano huo ulikuwa umefanyika. “Huyu ni Rai (Jaswant), mmiliki wa jengo hili,” akasema mtu aliyesikika akimtambulisha. Wakisalimiana, Bw Mudavadi ambaye alikuwa karibu naye anaonekana akizungumza na mtu mwingine. Jaswant anatoka kwenye familia ya Rai, ambayo ni kati ya zile zenye utajiri mkubwa mno. Wanamiliki hisa nyingi kwenye sekta za mafuta ya kupikia, na sukari. Pia wanamiliki mali nyingi, huku pia wakitamba kwenye sekta za kilimo, utengenezaji wa saruji na biashara nyingine kadhaa. Mnamo 2021, familia ya Rai iliwasilisha ombi la kusimamia kiwanda cha Mumias kupitia Kampuni yao ya Sarrai inayopatikana Uganda na kushinda. Hata hivyo, Jaswant amekuwa kwenye vita vikali na nduguye  Sarbjit Singh Rai kuhusiana na usimamizi wa kiwanda hicho na kuishia kesi nyingi mahakamani. Jaswant amerejea machoni pa umma miezi mitatu tu baada ya Rais William Ruto kumhusisha na wafanyabiashara ambao walikuwa wakipinga nia ya serikali ya kuleta mageuzi katika sekta ya sukari. Akiwa katika ziara kwenye Kaunti ya Kakamega Agosti 30, Rais Ruto alisema amewaambia ndugu hao wawili waondoke kiwanda cha Mumias alichosema ni cha raia. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  